******

***Sürgősségi indítvány!***

***Előterjesztés intézményi átszervezéseket és  
intézkedéseket kezdeményező kötelezettségekről***

***Tisztelt Közgyűlés!***

Január 22-én a különböző sajtó-felületeken hírek jelentek meg arról, hogy egy átfogó intézményi integrációval hatékonyabb lesz az óvodák és a bölcsődék működtetése a városban. Az átszervezési tervekről szóló tájékoztatás a városvezetés által a sajtó munkatársai részére történt, mielőtt a képviselő-testület tagjaival, illetve az intézményvezetőkkel és alkalmazottakkal egyeztettek volna, így az érintettekkel még előzetes konzultációra sem került sor.

A megjelent hírek alapján, a közeljövőben várható önkormányzati intézmények és cégek átszervezéséről szóló tervek – mint például a bölcsődei és szociális ágazat  
szétválasztása, illetve az óvodák és bölcsődék összevonása – jelentős hatást gyakorolhatnak a város intézményrendszerének működésére, gazdasági egyensúlyára, valamint a lakosság mindennapi életére, **ezért javaslom, hogy az ilyen jelentős intézkedések csak a képviselő-testülettel, illetve az adott intézmények (és/vagy cégek) vezetőivel, munkavállalóival folytatott széleskörű konzultáció után születhessenek meg.**

**Kérem a Tisztelt Közgyűlést, fogadja el a határozati javaslatokat.**

**Eger, 2025. január 29.**

**Domán Dániel**

**képviselő s. k**

**Határozati javaslat:**

1.Eger Megyei Jogú Város Önkormányzatának Közgyűlése egyetért azzal, hogy a polgármester köteles előzetesen tájékoztatni minden olyan átszervezési vagy intézkedési tervről a képviselő-testületet és az érintett intézmények munkavállalóit, amely az önkormányzat működését, költségvetését vagy a város lakosságának életkörülményeit jelentősen befolyásolhatja, továbbá   
a polgármester köteles előzetes konzultációt folytatni az ágazati vezetőkkel és   
a képviselő-testülettel az átszervezési és intézkedési tervek nyilvánosságra hozatalát megelőzően.

Felelős: Vágner Ákos polgármester

Határidő: értelem szerint

2.Eger Megyei Jogú Város Önkormányzatának Közgyűlése egyetért azzal,   
az ágazati átszervezési tervekről részletes hatásvizsgálat, költségelemzés és az érintettek véleményének összegzését tartalmazó előterjesztés készüljön.

Felelős: Vágner Ákos polgármester

Határidő az óvodai és bölcsődei intézményi átszervezéseket érintően:  
2025. február 20.

További intézményeket érintően: értelem szerint